Ego Hugo dux Burgundie, notum facio presentibus et futuris, quod ego vidi et laudavi quasdam litteras sigillatas sigillo curie nostre, sanas et integras, michi oblatas per dilectum et fidelem meum Hubertum le Pitois, militem, factas inter eum et suos homines ville de Coicheio sub hoc tenore: In nomine Domini, amen. Anno Incarnationis ejusdem millesimo ducentesimo quinquagesimo secundo mense martio, nos Hubertus le Pitois, miles, dominus de Monthelone, de Coicheio et Patriniaco, et Alaidis uxor mea, domina de dicto Coicheio, universis presentes litteras inspecturis notum facimus, querelam que vertebatur inter nos ex una parte et homines nostros de dicto Coicheio ex altera, in presentia et de consilio venerabilium virorum domini Stephani abbatis Divionensis et Domini Amedei abbatis Sancti Stephani de Divione, in hunc modum sedatam et sopitam:  1. Siquidem, dicti homines, de sua voluntate et unanimi consensu, libere confessi sunt et recognoverunt dictum Hubertum dominum suum, una cum domina Alaide uxore sua, habere plenam justiciam, alte, medie et basse, merum et mixtum imperium, omne feodum et allodium in villa et in finagio et tota terra de Coicheio et pertinentiis eorumdem, in cunctis hominibus, hommagiis, castellis, domibus, mansis, coloniis, maneriis, mancipiis utriusque sexus desuper commorantibus, viis, semitis, plateis, agris, terris, pratis, vineis, silvis, nemoribus, pascuis majoris et minoris peculii, stagnis, aquis, et aquarum decursibus, in bosco, et in plano, ponderibus, mensuris, exactionibus, missis, censivis, redditibus, coustumiis, tertiis, laudimiis, et aliis quibuscumque juribus ad dictam terram et casamentum spectantibus.  2. Insuper confessi sunt predicti homines, se servos esse omnes, de conditione mansata et de manu mortua, et de potestate et fisco dictorum dominorum suorum Huberti et Alaidis, in quibus possunt facere voluntatem suam; videlicet in tailliis, exactionibus, missis, corveis et rebus aliis, et quod eis prestare debent singuli, singulis annis, in festum Nativitatis Domini, unam galinam et quinque solidos, pro singulis fastigiis domorum, et etiam pro focis, tam in villa commorantium quam forestariorum, et sex denarios pro singulis animalibus arantibus et aliis pro pasturis eorundem, et unam quartronchiam frumenti et unam avene pro singulis jornaliis terre arabilis, et duas pintas vini puri et mercabilis, ad mensuram divionensem, pro singulis operatis vinee sitis et contentis in universo territorio et pago de Cocheio, in festo Sancti Remigii pro censu annuo recto persolvendas, sub pena commissi et amende.  3. Preter decimas tam vini, bladi, ordei, avene et aliorum fructuum, secundum consuetudinem dicte ville ad feodum dictorum dominorum pertinentes.  4. Bannum trullorum, furnorum, vinorum, nemorum, vendemiarum, franc-vinis, mercatus, districtus, estalagia, pedagia, ventas, esse de feodo, domino, et de potestate dictorum dominorum, ad quorum placitum et mandatum tenentur dicti homines se conducere, et in furno de duodecim panibus grossis et parvis et de placentis, et de pitanciis, unam prestare, et in trullis, pro pressura suarum uvarum, de singulis modiis vini, sextorium dimidium, in dicta die sancti Remigii reddere debent.  5. Alioquin, qui aliter fecerit, casatus et gagiatus, per clamorem et justiciam majoris sui, aut ejus qui vicem aget, dicti domini implacitare et forefactum amendare facient in sexaginta quinque solidos, preter damnum.  6. Que omnia, et si que alia hic non expressa et comprehensa, juraverunt dicti homines, pro se et suis heredibus, et futuris hominibus de Cocheio, fideliter perpetuum observanda, et in nullo contra ire, sed in omnibus ad preceptum dictorum dominorum obedire promittentes. Dicti autem Hubertus et Alaidis uxor ejus, ad preces et petitionem dictorum suorum hominum de Coicheio, pro reverentia et gratia dictorum venerabilium duorum abbatum Sancti Benigni, et Sancti Stephani Divionensis, presentium et requirentium pro predictis hominibus presentibus, sponte et in bona pace concesserunt et dederunt communiam in perpetuum habendam et talem libertatem, ut eligant duos de eisdem hominibus supra dictam terram perpetuo commorantibus, qui jurent fidelitatem intra manus supradicti majoris dictorum dominorum, pro cura quam habere debent de negotiis ecclesie et communie, qui poterunt mutari per singulos annos in festo sancti Remigii, et alii constitui, et laude et assensu dictorum dominorum; salvis nichilominus omnino, eisdem et posteris suis, juribus quibuscumque suis supradictis, et aliis, licet in hac carta non expressis; et quod etiam dicti homines semper remaneant de potestate et dispositione eorundem dominorum.  7. Sciendum etiam, quod, pro respectu hujus pacificationis, dicti domini suos supradictos homines, quanto cito poterunt, sub beneplacito domini Ducis et rationalibus conditionibus, et bona fide manu mittendos et affranchissandos promiserunt et juraverunt super sancta Evangelia corporaliter, ecclesiam et supradictam communiam manutenendam, secundum posse suum; supponentes se, dicti Hubertus et Alaidis uxor sua, sicut et dicti homines de Cocheio, inde se, suos heredes omnes et successores et causam habentes, et omnia bona, quo ad hoc curie domini ducis Burgundie. In cujus rei testimonium, sigillum dicte curie rogaverunt apponi. Hujus concordie et concessionis testes sunt dominus Stephanus abbas Divionensis, et dominus Amedeus abbas Sancti Stephani de dicta Divione, Walterus de Culleyo, miles, Aymo de Pontescisso, Ferricus de Ulmis, Willelmus de Arcellis, domicelli. Actum in presentia Beneti, notarii publici Divionensis, anno et mense supra dictis. Quod ut ratum et firmum in perpetuum habeatur, ego Hugo, dux Burgundie, ad preces dictorum Huberti et Alaidis, et suorum hominum de Cocheio, presentes litteras sigillo meo confirmavi et roboravi. Actum est hoc anno Domini millesimo ducentesimo quinquagesimo tertio, mense junario.